b'\n_START_ARTICLE_\nAlestorm\n_START_SECTION_\nZa\xc4\x8detki (2004\xe2\x80\x932007)\n_START_PARAGRAPH_\nSkupina je nastala leta 2004 pod imenom Battleheart, ki je bil studijski projekt Christopherja Bowesa in Gavina Harperja. Kot prvotno zami\xc5\xa1ljeni klasi\xc4\x8dni power metal skupini, so se \xc5\xa1ele po uspehu pesmi "Heavy Metal Pirates" odlo\xc4\x8dili stalno vpeljati piratsko vsebino in folk metal elemente v svojo glasbo. Leta 2006 sta Gavin in Christopher samostojno posnela in izdala dva dema, ki sta bila dobro sprejeta v lokalni metal skupnosti.  V \xc5\xbeivo je skupina pri\xc4\x8dela nastopati leta 2006 z naslednjo zasedbo: Bowes (vokali in keytar), Harper (kitara), Dani Evans (bas kitara) in Doug Swierczek (bobni). Doug Swierczek je \xc5\xa1e isto leto zapustil skupino, za bobni ga je nadomestil Ian Wilson. Po kratkem neaktivnem obdobju so Battleheart leta 2007 poslali deme zalo\xc5\xbebi Napalm Records, s katero so pozneje podpisali pogodbo.\n_START_SECTION_\nAlestorm\n_START_PARAGRAPH_\nPo podpisu pogodbe z Napalm Records se je skupina preimenovala iz Battleheart v Alestorm.  Prvenec Captain Morgan\'s Revenge so izdali v za\xc4\x8detku leta 2008._NEWLINE_Septembra 2008 je eden izmed ustanoviteljev, kitarist Gavin Harper, skupino zapustil. Zamenjal ga je Tim Shaw, a so ga po kraj\xc5\xa1em obdobju odpustili. Da bi zapolnili manjkajo\xc4\x8de mesto kitarista, je Dani Evans iz basa presko\xc4\x8dil na kitaro, Gareth Murdock iz skupine Waylander pa se jim je pridru\xc5\xbeil kot novi basist. Drugi album, Black Sails at Midnight je iz\xc5\xa1el maja 2009. Marca 2010 je skupio zapustil Ian Wilson, nadomestil ga je novi bobnar Peter Alcorn. Tretji album, Back Through Time, je bil tako prvi z novim bobnarjem. Oktobra 2011 se jim je pridru\xc5\xbeil \xc5\xa1e Elliot Vernon s klaviaturami in kri\xc4\x8danjem oziroma death metal vokali._NEWLINE_Skupina je svoj \xc4\x8detrti album "Sunset on the Golden Age" izdala 1. avgusta 2014. Osvojil je prvo mesto britanske lestvice UK Rock Chart._NEWLINE_Aprila 2015 je iz Alestorma izstopil Dani Evans, nadomestil ga je mad\xc5\xbearski kitarist M\xc3\xa1t\xc3\xa9 Bodor iz skupine Wisdom, sicer tudi \xc4\x8dlana skupine Leander Kills._NEWLINE_Oktobra 2016 je Christopher Bowes na enem izmed koncertov v sklopu turneje Super Smashed Turbo Tour oznanil, da Alestorm pripravljajo svoj peti studijski album, snemanje naj bi se za\xc4\x8delo januarja 2017. Album "No Grave But The Sea" je iz\xc5\xa1el 26. maja 2017.\n_START_SECTION_\nSlog igranja\n_START_PARAGRAPH_\nAlestorm igra kombinacijo ve\xc4\x8d stilov metal glasbe. Ponavadi jih uvr\xc5\xa1\xc4\x8dajo v power in folk metal. Sami se izna\xc4\x8dujejo za "pirate metal" skupino, njihova znamka je znana ravno po besedilih o piratih. Vklju\xc4\x8dujejo tako \xc5\xbeivahni epi\xc4\x8dni stil power metala in tipi\xc4\x8dno folk metal orkestracijo. Pesmi z albumov vsebujejo prave trobente in pozavne, vpleteni pa so tudi sintetizirani efekti harmonike, flavte in gosli za dosego piratskega vzdu\xc5\xa1ja. Alestorm pogosto uporabljajo absurdna besedila, ki u\xc4\x8dinkujejo humorno, a vedno ostajajo zvesti piratski tematiki._NEWLINE_Prav tako so poznani po eksperimentiranju zrazli\xc4\x8dnimi metal zvrstmi, od pesmi, ki te\xc5\xbeijo k thrash metalu ("Black Sails At Midnight") do uporabe black metal prvin ("Death Throes Of The Terrorsquid"). Zadnji albumi vsebujejo \xc4\x8dedalje ve\xc4\x8d ne\xc4\x8distega petja klaviaturista Elliota Vernona, ki pridajo pesmim dih metalcora ("Magnetic North") in death metala ("1741 \xe2\x80\x93 The Battle of Cartegena").'